אליעזר יפה (טייס)

אליעזר (אלי) יפה (שניצר) (נולד ב-20 בינואר 1936) הוא טייס, אלוף-משנה (מיל') בחיל האוויר הישראלי, מפקד, מנהל ופעיל ציבור. שירת בתפקידי פיקוד ושליטה בכירים בחיל האוויר, היה ממפקדי שדה התעופה מחניים, ולאחר שחרורו מצה"ל השתלב בתעשייה האווירית ובקופת חולים כללית. פעל רבות למען קהילת שכונת צהלה בתל אביב, בה התגורר שנים רבות.

 ביוגרפיה 
 ראשית חייו 
יפה נולד ב-1936 בתל אביב, בן לחנה וישראל,. המשפחה התגוררה תחילה ברחוב הירקון פינת פרישמן, ובהמשך עברה לשכונת צהלה. אביו, ישראל, היה פעיל בארגון "ההגנה", מראשוני המתיישבים בצהלה, וממייסדי בית הכנסת "עתירת יצחק" בשכונה. אחותו הבכורה, בת שבע, הייתה פעילה ב"הגנה" ונישאה למשה ברון, מראשי מערך התחמושת של הארגון.

 לימודים וראשית דרכו בתעופה 
יפה החל את חינוכו הלימודי בבית ספר ביל"ו, והמשיך את לימדיו בבית הספר המקצועי "מונטיפיורי" בתל אביב. מגיל צעיר גילה עניין רב בתעופה, הצטרף ל"קלוב התעופה" ברחוב הירקון, והיה פעיל בגדנ"ע אוויר, מסגרת חינוכית-תעופתית, שהכשירה דורות של טייסים טרם קום המדינה. עד גיוסו לצה"ל צבר למעלה מאלף שעות טיסה, הדריך בגדנ"ע אוויר ושימש כמפקד קורסים לנוער. בשנת 1955 יפה היה מעורב בתאונת אוויר. דאון שהמריא פגע בזנב מטוסו של יפה שהיה בשלב נחיתה. הדאון התפרק באוויר והדואה נהרג. יפה, במטוס הפייפר של קלוב התעופה, נחת נחיתת אונס בשדה חרוש והתהפך. למזלו לא נפגע.

 שירותו בצה"ל ובחיל האוויר 
עם גיוסו לצה"ל, סיים יפה קורס קצינים בהצטיינות, את סיכת המ"מ העניק לו הרמטכ"ל חיים לסקוב. לאחר מכן התקבל לקורס טיס של חיל האוויר, אותו סיים בהצלחה, ושירת כמפקד טייסת 128 של גדנ"ע אוויר. בעת שירותו הצבאי השלים יפה את לימודיו האקדמאים באוניברסיטאות בר-אילן ותל אביב.

במהלך שירותו פיקד על יחידת שליטה מרכזית של חיל האוויר; במלחמת לבנון הראשונה (1982) מונה למפקד שדה התעופה מחניים, תפקיד בעל חשיבות לוגיסטית ומבצעית; קודם לדרגת אלוף-משנה (אל"ם) בשנת 1980, דרגתו הוענקה לו על ידי הרמטכ"ל רפאל (רפול) איתן.

במהלך שירותו הצבאי ב-4 באוגוסט 1963 המריא סרן יפה בדאון משדה עין שמר. בשל שיטת אבטחה לקויה, השתחררה סיכת האבטחה של הפין המחבר את זרוע ההפעלה של הגה הגובה למערכת ההיגוי בזנב. כתוצאה מכך איבד יפה את השליטה בהגה הגובה, והדאון צלל והתרסק. סרן יפה נפצע באורח קשה. ממוזער|יפה מקבל דרגת אלוף-משנה מהרמטכ"ל רפאל איתן
ב-1982 פרש מצה"ל לאחר כ-30 שנות שירות.

 קריירה אזרחית 
לאחר שחרורו מצה"ל השתלב יפה בתעשייה האווירית, שם שימש כראש ענף פיתוח מנהלים, תחת אביגדור קפלן. כאשר קפלן מונה למנכ"ל קופת חולים כללית ב-1993, הביא עמו את יפה, שמונה לראש אגף שכר והסכמי עבודה בקופה, תפקיד בו נדרש להתמודד עם ועדי עובדים ועם סוגיות מורכבות של ניהול כוח אדם.

 פעילות ציבורית וקהילתית 
יפה היה פעיל מרכזי בשכונת צהלה. הוא שימש במשך שנים רבות כחבר ועד השכונה, ובהמשך כראש הוועד, הוא יזם והוביל שיפוץ המרכז המסחרי, כולל הסדרת משרדי הוועד והנגשת מועדון הקשישים ("מועדון הבלוק") לנכים הוא פעל לשיפור התשתיות בשכונה, כולל סלילת מדרכות, הקמת כיכר "צהלה" ושדרוג פארק השכונה, הוא יזם את קריאת "סמטת הרב" לזכרו של הרב כהנא, רב השכונה הראשון, הוא עמד בראש הפקת חגיגות היובל לשכונת צהלה, אירוע קהילתי רחב היקף.

 חיים אישיים 
ב-1956 נישא לגיטה שצמן. לזוג שתי בנות – יעל ותמר. המשפחה התגוררה בשכונת צהלה. רעייתו גיטה נפטרה בשנת 2012.

ממוזער|אליעזר יפה עם יצחק רבין
יפה נמנה עם דור המפקדים שצמחו מתוך מסגרות הנוער התעופתי והיו שותפים לבניין חיל האוויר הישראלי בשנותיו הראשונות. תרומתו ניכרת גם בפעילותו הציבורית, בעיקר בשכונת צהלה, שם הטביע חותם משמעותי על חיי הקהילה והתשתיות.

 ראו גם 






קישורים חיצוניים

 הערות שוליים 

קטגוריה:טייסי חיל האוויר הישראלי
קטגוריה:בוגרי בית הספר ביל"ו (תל אביב)
קטגוריה:בוגרי תיכון מונטיפיורי
קטגוריה:בוגרי אוניברסיטת תל אביב
קטגוריה:אלופי-משנה בחיל האוויר
קטגוריה:סגל התעשייה האווירית לישראל
קטגוריה:מנכ"לי שירותי בריאות כללית
קטגוריה:צהלה: אישים
קטגוריה:ישראלים שנולדו ב-1936